Politiet på Københavns vestegne vil her til formiddag vurdere, om Danskernes Parti har begået noget ulovligt ved at husstandsomdele en flyer til borgere med udenlandsk baggrund i Brøndby Strand, der opfordrer dem til at tage en enkeltbillet til Langbortistan.

Flyeren, der indeholdt et billede af en enkeltbillet og en hilsen om »god tur hjem«, blev tirsdag eftermiddag smidt ind i postkassen til mange beboere i bebyggelsen Brøndby Strand på Københavns vestegn. Den var adresseret »til de fremmede i Danmark« og budskabet var oversat til arabisk.

Vagtchef Kim Madsen fra Københavns Vestegns Politi siger, at politiet tirsdag aften fik en anmeldelse af sagen. Anmeldelsen kom fra en person i Århus.